***Ενότητα 11 (ζ, 139-259)***

 *(σελ. 73-78)*

***(Οδηγίες μελέτης)***

1. **Τόπος**: η Σχερία (→ το νησί των Φαιάκων)
2. **Χρόνος:** 32η μέρα της Οδύσσειας (10ος χρόνος του νόστου).
3. **Θέμα:** Η συνάντηση του Οδυσσέα με τη Ναυσικά.

|  |
| --- |
| 1. **στιχ. 139-149:** Το ξύπνημα του Οδυσσέα με την παρέμβαση της Αθηνάς
 |
| 1. **στιχ. 150-159:** Το δίλημμα του Οδυσσέα μόλις ξυπνά
 |
| 1. **στιχ. 160-184:** Η εμφάνιση του Οδυσσέα και οι αντιδράσεις που προκαλεί
 |
| 1. **στιχ. 185-227:** Η ικεσία του Οδυσσέα στη Ναυσικά
2. **στιχ. 228-259:** Η απάντηση της Ναυσικάς και οι εντολές στις δούλες της.
 |

1. **Ενότητες:**
2. **Τεχνικές αφήγησης:** αφήγηση (στιχ. 139-149, 160-184), εσωτερικός μονόλογος (στιχ. 150-159), διάλογος (στιχ. 185-259).
3. Προσέχουμε **τις παρεμβάσεις της** Αθηνάς σε αυτή την ενότητα, προκειμένου να βοηθήσει τον Οδυσσέα (στιχ.142-148, 173-175. Μελετήστε επίσης την 1η και τη 2η παράγραφο της περίληψης στη σελίδα 73, όπου περιλαμβάνονται παρεμβάσεις της θεάς στη ραψωδία ζ πριν από τα γεγονότα της συγκεκριμένης ενότητας). Η Αθηνά λειτουργεί ως **«από μηχανής θεός»**, προκριμένου να δώσει λύσεις προς το συμφέρον του Οδυσσέα στις δύσκολες καταστάσεις που παρουσιάζονται, και η παρέμβασή της έχει τη μορφή **της αθέατης θεϊκής βοήθειας** (→ όνειρο, υποβολή ιδέας, επέμβαση στο παιχνίδι, ενθάρρυνση της Ναυσικάς ώστε να μη φοβηθεί τον ταλαιπωρημένο ναυαγό).
4. Μελετούμε τα δύο **διλήμματα του Οδυσσέα** στους στίχους 150-159 και 176-184, στην πρώτη περίπτωση σχετικά με το αν πρέπει ή δεν πρέπει να εμφανιστεί στις κοπέλες που άκουσε μόλις ξύπνησε και στη δεύτερη σχετικά με τον τρόπο με τον οποίο πρέπει να προσεγγίσει τη Ναυσικά και να της απευθύνει την ικεσία του, προκειμένου να πετύχει τον στόχο του χωρίς να την τρομάξει. Το γεγονός ότι συλλογίζεται τις προοπτικές και τις εναλλακτικές του και προσπαθεί να προβλέψει τα αποτελέσματα των ενεργειών του συνηγορούν υπέρ του έξυπνου, εφευρετικού, μυαλωμένου και συνετού χαρακτήρα του, αλλά και υπέρ του **ανθρωποκεντρικού χαρακτήρα του έπους**, όπου, ασχέτως από τις θεϊκές επεμβάσεις, ο άνθρωπος με το μυαλό και τις ικανότητές του είναι αυτός που δημιουργεί τη μοίρα του.
5. Προσέχουμε **την αντίθεση ανάμεσα στη Ναυσικά και στις ακόλουθές της**, μόλις εμφανίζεται μπροστά τους ο γυμνός και ταλαιπωρημένος Οδυσσέας: οι ακόλουθες σκορπίζουν τρομαγμένες, ενώ η Ναυσικά κρατά την ψυχραιμία της και μένει στη θέση της. Η αντίθεση υποδεικνύει όχι μόνο την παρέμβαση της θεάς Αθηνάς, αλλά και το ευγενές ήθος και την αριστοκρατική καταγωγή της Ναυσικάς, που την κάνει πιο συγκροτημένη και γενναία από τις υπηρέτριές της, γεγονός που υποδεικνύει γενικά τη διαφορά του ήθους στο έπος ανάμεσα στους ήρωες και στα δευτερεύοντα πρόσωπα.
6. Επισημαίνουμε τη σημασία της **ικεσίας** ως σημαντικού θεσμού, ανάλογου με τη φιλοξενία, που προστάτευε ο Ικέσιος Ζεύς και εξασφάλιζε καταφύγιο και προστασία στον ικέτη. Η ικεσία είχε κι αυτή **συγκεκριμένο τυπικό**: ο ικέτης γονάτιζε μπροστά στον ικετευόμενο, με το ένα χέρι αγκάλιαζε τα γόνατά του και με το άλλο άγγιζε το πηγούνι ή το γένι του ικετευόμενου. Επίσης, κατέφευγε στον βωμό, αν υπήρχε κοντά. Έτσι ο ικέτης ήταν πρόσωπο ιερό και η μη παροχή βοήθειας προς αυτόν αποτελούσε ύβρη προς τον Δία (διαβάστε σχετικά και τη σημείωση 4 στο κίτρινο πλαίσιο της σελίδας 74 του σχολικού βιβλίου).
7. Επισημαίνουμε για μια ακόμη φορά τη **σημασία του θεσμού της φιλοξενίας**, που αναδεικνύεται στα λόγια της Ναυσικάς στους στίχους 235-237 και 252-256: η φιλοξενία ήταν πολύ σημαντικός κοινωνικός θεσμός, που προστατευόταν από τον Ξένιο Δία (→ *«Όλοι οι φτωχοί κι οι ξένοι είναι του Δία αποσταλμένοι»*, στιχ. 254). Ήταν απαραίτητος θεσμός, γιατί δεν υπήρχαν πανδοχεία και άλλες δομές φιλοξενίας, ενώ οι άνθρωποι ταξίδευαν συχνά, για εμπόριο ή για τη δημιουργία αποικιών, και είχαν ανάγκη καταλύματος, για να φάνε, να πλυθούν και να ξεκουραστούν. Οι ξένοι ήταν ιεροί και η προστασία και φροντίδα τους έδειχνε το επίπεδο του πολιτισμού ενός λαού. Μόνο οι βάρβαροι λαοί κακομεταχειρίζονταν τους ξένους (π.χ. Κύκλωπες, Λαιστρυγόνες). Η φιλοξενία, λοιπόν, είχε θρησκευτική ιερότητα, επειδή εξυπηρετούσε κοινωνικές ανάγκες.
8. **Χαρακτηρίζουμε τον Οδυσσέα** από τη στάση και τις επιλογές του στην ενότητα: ο Οδυσσέας είναι συνετός, φρόνιμος, μυαλωμένος, έξυπνος, προνοητικός, εφευρετικός, δύσπιστος και καχύποπτος, διακριτικός, ευγενικός, σεμνός και ντροπαλός, ψύχραιμος, εύστροφος, ευγενικός, ευαίσθητος, γλυκομίλητος, ικανός ρήτορας, διπλωμάτης, πολύπαθος. **Προσοχή!** Δεν αρκεί απλώς να δίνουμε έναν χαρακτηρισμό · πρέπει να τον αιτιολογούμε κιόλας!
9. **Χαρακτηρίζουμε την Ναυσικά** από την πρώτη της εμφάνιση στο έργο και τη στάση της στην ενότητα: η Ναυσικά είναι θαρραλέα και ψύχραιμη, ευγενική, φιλόξενη, συνετή και φρόνιμη, ευσεβής, περήφανη για τον λαό της, αξιοπρεπής, συγκροτημένη, ευαίσθητη, σπλαχνική, μεγαλόψυχη. Η Ναυσικά αναδεικνύεται σε μια από τις πιο συμπαθητικές και γοητευτικές μορφές του έπους.
10. Εντοπίζουμε **τα χαρακτηριστικά των Φαιάκων ως λαού**, που αναδεικνύονται από την περίληψη της σελίδας 73 και από τους στίχους 228-259: οι Φαίακες είναι λαός φιλόξενος και ευγενικός (→ σέβονται και φροντίζουν τους ξένους, όπως φαίνεται στους στίχους 235-238, 252-259, αλλά και στην εν γένει συμπεριφορά της Ναυσικάς απέναντι στον Οδυσσέα), φιλήσυχος και ειρηνικός (→ στιχ. 245-247, αλλά και η αναφορά στην περίληψη της σελίδας 73 ότι δεν ενδιαφέρονται για όπλα), πολιτισμένος και εξελιγμένος (→ δείτε τις αναφορές στην περίληψη της σελίδας 73 για τα πυργωμένα τείχη, την πετροστρωμένη αγορά, το διπλό λιμάνι, τη ναυτιλία, τον σεβασμό στη γυναίκα, αλλά και τις αναφορές της Ναυσικάς στο ήθος και στον πολιτισμό των Φαιάκων στους στίχους 228-259, όπου, εκτός των άλλων, φαίνεται ότι έχουν ιεραρχικό σύστημα εξουσίας και οργανωμένη κοινωνική δομή), ναυτικός και εμπορικός (→ δείτε τις αναφορές στην περίληψη της σελίδας 73 για το διπλό λιμάνι, τα εργαστήρια των ναυτικών και τα ευέλικτα καράβια τους, αλλά και στη λατρεία του Ποσειδώνα), ευσεβής (→ δείτε τις αναφορές στην περίληψη της σελίδας 73 για τον ναό του Ποσειδώνα, αλλά και τα ευσεβή λόγια της Ναυσικάς στους στίχους 230-234, 248, 252-256), γενναίος και περήφανος (→ δείτε τις αναφορές στην περίληψη της σελίδας 73 για το ότι δεν ενδιαφέρονται για όπλα, αλλά και τα λόγια τις Ναυσικάς στους στίχους 245-251).
11. Διαβάζουμε την ανακεφαλαίωση της σελίδας 78 σχετικά με **τη λειτουργία της ραψωδίας ζ και τον ρόλο της Ναυσικάς:** χαρακτηριστικό είναι ότι η Ναυσικά, με την ομορφιά, την αγνότητα, το ευγενές ήθος και τη μεγάλη καρδιά της αποτελεί άλλον έναν **πειρασμό** που εμφανίζεται στον δρόμο του Οδυσσέα και θα μπορούσε να τον αποσπάσει από τον στόχο του, που είναι η επιστροφή στην πατρίδα και στην οικογένειά του. Ο Οδυσσέας θα μπορούσε κάλλιστα να δεχτεί την πρόταση του Αλκίνοου να παντρευτεί τη θυγατέρα του, ενώ έχει προκαλέσει ήδη τον θαυμασμό της Ναυσικάς (δείτε σχετικά στην περίληψη της σελίδας 73 και στις περιλήψεις των ραψωδιών η και θ στις σελίδες 79 και 80), και να τελειώσουν έτσι τα βάσανά του. Η απόφαση του Οδυσσέα να αντισταθεί και σε αυτόν τον πειρασμό τονίζει το υψηλό ήθος του ήρωα και τον πόθο του για τον νόστο στην Ιθάκη με όποιο τίμημα.
12. Εντοπίζουμε τα **συναισθήματα** του Οδυσσέα στην ενότητα: ο Οδυσσέας αισθάνεται αρχικά ανησυχία, ταραχή και φόβο, καχυποψία και ανασφάλεια, γιατί δεν ξέρει τι είδους λαός είναι αυτός που συνάντησε πάλι. Το γεγονός ότι ακούει κοριτσίστικες φωνές δεν είναι από μόνο του καθησυχαστικό, αφού ο Οδυσσέας έχει συναντήσει στο ταξίδι του και άλλες φαινομενικά ακίνδυνες γυναίκες, που όμως αποδείχτηκαν επικίνδυνες: θυμηθείτε τις Σειρήνες, την Κίρκη, το κοριτσάκι που ξεσήκωσε τους Λαιστρυγόνες, ακόμη και την ευγενική Καλυψώ, που όμως τον κράτησε φυλακισμένο κοντά της επτά χρόνια! Αυτό φυσικά δε σημαίνει ότι ο Οδυσσέας είναι δειλός! Είναι η φυσιολογική ανθρώπινη αντίδραση ενός χιλιοβασανισμένου ανθρώπου, που δεν αντιμετωπίζει με αφέλεια καμία από τις προκλήσεις του ταξιδιού του, αλλά κι ενός συνετού και μυαλωμένου ανθρώπου, που ζυγίζει όλες τις πιθανότητες και παίρνει κάθε δυνατό μέτρο για την ασφάλειά του. Χαρακτηριστική είναι και η αιδημοσύνη (= ντροπή) και η επιφύλαξη τις οποίες αισθάνεται ο Οδυσσέας, που τον κάνουν να εμφανιστεί όσο το δυνατό πιο αξιοπρεπής μπροστά στις κοπέλες. Όλα αυτά αποδεικνύουν για άλλη μια φορά το υψηλό ήθος του ήρωα.
13. Προσέχουμε την **αντίθεση** **μεταξύ Οδυσσέα και Ναυσικάς:** ο Οδυσσέας εμφανίζεται γυμνός, άθλιος, ταλαιπωρημένος, πεινασμένος, άγριος στην όψη, ενώ η Ναυσικά πανέμορφη, νέα, φρέσκια, περιποιημένη, καλοντυμένη. Ωστόσο, οι εξωτερικές αντιθέσεις αμβλύνονται καθώς προχωρά η συζήτηση και αποδεικνύεται ότι οι δύο ήρωες μοιάζουν εσωτερικά στη σύνεση, στην ευγένεια, στο υψηλό ήθος και στο ψυχικό μεγαλείο.
14. Εντοπίζουμε τη **δομή του λόγου του Οδυσσέα**, που είναι η εξής:
* Ικεσία
* Φιλοφρονήσεις, καλόπιασμα και κολακεία
* Έμμεσες αναφορές στη σπουδαιότητά του (→ ηγέτης μεγάλου στρατού)
* Πρόκληση οίκτου και συμπάθειας με την αναφορά στα βάσανά του
* Διατύπωση αιτημάτων με ευγενικό τρόπο υπό μορφή ικεσίας (ρούχα και καθοδήγηση στην πόλη)
* Ευχές
1. Επισημαίνουμε τους **τρόπους πειθούς που χρησιμοποιεί ο Οδυσσέας στον λόγο του:** α) κολακεία, καλόπιασμα και έπαινος της ομορφιάς της Ναυσικάς (→ στιχ. 185-206: την παρομοιάζει με θεά, με ένα σπάνιο βλαστάρι φοινικιάς που είχε συναντήσει στα ταξίδια του και μακαρίζει τους γονείς, τα αδέρφια και τον μελλοντικό της σύζυγο, που έχουν να καμαρώνουν μια τέτοια ομορφιά στο σπίτι τους), β) έμμεση αναφορά στη σπουδαιότητα και στην κοινωνική του θέση (στιχ. 200), ώστε να της δείξει ότι δεν έχει να κάνει με έναν τυχαίο ναυαγό, γ) πρόκληση οίκτου και συμπάθειας με αναφορά στις συμφορές του (στιχ. 201, 207-216), δ) αιτήματα με ευγενικό τρόπο, μη δεσμευτικά (→ στιχ. 218-220: την ικετεύει να τον βοηθήσει δείχνοντάς του την πόλη και δίνοντάς του ένα πανί για να σκεπάσει τη γύμνια του), ε) ευχές (για καλή φήμη και ευτυχισμένη οικογενειακή ζωή, στιχ. 221-224), στ) ικετευτικός και παρακλητικός τόνος, αλλά με αξιοπρέπεια (στιχ. 185, 215-217). Οι τρόποι αυτοί πειθούς έχουν κυρίως **συναισθηματικό χαρακτήρα**, αφού απευθύνονται στη γυναικεία φιλαρέσκεια και στην ανθρώπινη συμπόνια της Ναυσικάς, αλλά και στο θρησκευτικό της συναίσθημα που αφορά την ιερότητα της ικεσίας και της φιλοξενίας, χωρίς να την πιέζει.
2. Εντοπίζουμε κατ’ αντίστιξη **τη δομή του πολύ πιο σύντομου λόγου της Ναυσικάς:**
* Ανταπόδοση των φιλοφρονήσεων (στιχ. 229)
* Παραμυθία (= παρηγοριά) με θρησκευτικές αναφορές (στιχ. 230-234)
* Διαβεβαίωση της φιλικής της διάθεσης και προσφορά φιλοξενίας (στιχ. 235-238)
* Πληροφορίες (στιχ. 239-241).
1. Καταγράφουμε τα **συναισθήματά μας ως ακροατών-αναγνωστών** σε αυτή την ενότητα, όπου επιτέλους ο Οδυσσέας βρίσκει ένα φιλόξενο «λιμάνι»: οι ακροατές-αναγνώστες νιώθουμε αρχικά αγωνία για την έκβαση της συνάντησης, κυρίως με δεδομένη την εξαθλιωμένη κατάσταση του Οδυσσέα, και στη συνέχεια συμπάθεια και θαυμασμό για τη Ναυσικά, θαυμασμό και ικανοποίηση για τη ρητορική δεινότητα του Οδυσσέα, ενδιαφέρον για τη συνέχεια και την υποδοχή του Οδυσσέα από τους Φαίακες.
2. Εντοπίζουμε τις **αντιλήψεις για τη θέση της γυναίκας στην ομηρική εποχή** που περιλαμβάνονται στην ενότητα: η γυναίκα οφείλει να είναι όμορφη, μια και ο ρόλος της είναι κυρίως διακοσμητικός (στιχ. 190-193), ενώ ύψιστος προορισμός της ζωής της είναι ο γάμος (στιχ. 194-195) και η ήρεμη οικογενειακή ζωή με τη δημιουργία ενός ειρηνικού σπιτικού, που θα το κυβερνά η ομόνοια και η γαλήνη (στιχ. 221-224).
3. Παρατηρούμε ότι η σωτηρία του ναυαγού από τη βασιλοπούλα, που αναλαμβάνει να τον οδηγήσει στην πόλη αποτελεί **παραμυθικό στοιχείο**, που εντοπίζουμε συχνά και σε άλλους μύθους και λαϊκά παραμύθια. **Μαγικό-παραμυθικό στοιχείο** αποτελούν, επίσης, οι επεμβάσεις της θεάς Αθηνάς για την ευόδωση της φιλοξενίας του Οδυσσέα από τους Φαίακες και την προώθηση του νόστου του.
4. Προσέχουμε σε αυτή την ενότητα **τα στοιχεία που εξυπηρετούν την επική οικονομία** (δηλαδή που βοηθούν να εξελιχθεί η υπόθεση προς το συμφέρον του ήρωα), που είναι η απόφαση της Ναυσικάς (με παρότρυνση σε όνειρο της θεάς Αθηνάς) να πάει να πλύνει τα ρούχα στο ποτάμι, ώστε να συναντήσει τον ναυαγό Οδυσσέα, αλλά και να υπάρχουν εύκαιρα ρούχα, προκειμένου να εμφανιστεί ο ήρωας αξιοπρεπής και όχι γυμνός και εξαθλιωμένος μπροστά στους Φαίακες.
5. Ανάλογα εντοπίζουμε **τα στοιχεία που συμβάλλουν στην εξέλιξη του μύθου:** την παρότρυνση σε όνειρο της Ναυσικάς από την Αθηνά να πάει να πλύνει τα ρούχα στο ποτάμι, ώστε να συναντήσει τον Οδυσσέα, το παιχνίδι με το τόπι και το παραστράτημα της μπάλας στο ποτάμι, ώστε να ξυπνήσει ο ναυαγός ήρωας, και τέλος η φιλική υποδοχή του Οδυσσέα από τη Ναυσικά και ο ειρηνικός χαρακτήρας των Φαιάκων, στοιχεία που ευνοούν τη σωτηρία του Οδυσσέα και την προώθηση του νόστου.
6. Ιδιαίτερη σημασία έχουν και σε αυτή την ενότητα οι **εκτεταμένες / σύνθετες ομηρικές παρομοιώσεις** των στίχων 163-169 και 198-205. Λαμβάνουμε υπόψη ότι η σύνθετη παρομοίωση αποτελεί μια εκτεταμένη μορφή παρομοίωσης, όπου συγκρίνονται δύο εικόνες ή καταστάσεις, με τρόπο που δίνει έμφαση και πλουτίζει την περιγραφή (π.χ. ο γυμνός και απελπισμένος Οδυσσέας παρομοιάζεται με λιοντάρι, που η πείνα και η ανάγκη το αναγκάζουν να εγκαταλείψει το ασφαλές λημέρι του και να μεταβεί σε κατοικημένες περιοχές, η Ναυσικά παρομοιάζεται με ένα σπάνιο βλαστάρι φοινικιάς που είχε δει κάποτε ο Οδυσσέας στη Δήλο και η ομορφιά του του είχε προκαλέσει ανάλογο θαυμασμό). Διαβάστε σχετικά τις υποδείξεις σχετικά με την ομηρική παρομοίωση στο έγγραφο 18. Σχετικά μπορείτε να διαβάσετε και το σχόλιο του βιβλίου σας για τις παρομοιώσεις στη σελίδα 67 (κίτρινο πλαίσιο).
7. Προσέχουμε τις ζωντανές **εικόνες** της ενότητας: η Ναυσικά με τις φίλες της παίζουν ζωηρά με το τόπι δίπλα στο ποτάμι (εικόνα οπτική και ακουστική, στιχ. 145-148), η συνάντηση του Οδυσσέα με τις κοπέλες και ο πανικός που προκάλεσε στις υπόλοιπες σε αντίθεση με τη Ναυσικά (εικόνα οπτική και ακουστική, στιχ. 160-176), η φανταστική εικόνα του λιονταριού της παρομοίωσης (εικόνα οπτική, στιχ. 163-167), η φανταστική εικόνα του βλασταριού της φοινικιάς στη Δήλο (εικόνα οπτική, στιχ. 198-204), ο γυμνός και ταλαιπωρημένος Οδυσσέας που ικετεύει γονατιστός τη Ναυσικά (εικόνα οπτική, στιχ. 181-185).
8. Εντοπίζουμε τα **πολιτιστικά στοιχεία** της ενότητας και κυρίως: τα μουλάρια και τη ζεμένη άμαξα (στιχ. 141), τα ρούχα (στιχ. 141), το παιχνίδι με το τόπι (στιχ. 145-147), τη φροντίδα της κόμης των γυναικών (στιχ. 168: *«κόρες καλλιπλόκαμες»*), το τυπικό της ικεσίας (στιχ. 178-183), τον χορό (στιχ. 193), τα δώρα του γαμπρού για να κερδίσει τη νύφη (στιχ. 195. Στα ομηρικά χρόνια την προίκα την έδινε ο γαμπρός, και μάλιστα όσο υψηλότερη η αξία της νύφης, τόσο περισσότερα και πλουσιότερα τα δώρα που πρόσφεραν για να την αποκτήσουν!), τον βωμό του Απόλλωνα (στιχ. 198), το τυπικό της φιλοξενίας (στιχ. 257-259), την ενασχόληση της βασιλοπούλας με δουλειές του νοικοκυριού (→ η Ναυσικά πηγαίνει να πλύνει τα ρούχα στο ποτάμι, όπως και η Πηνελόπη ασχολούνταν με τη ρόκα και τον αργαλειό) .
9. Εντοπίζουμε τα **ιδεολογικά στοιχεία** της ενότητας και κυρίως: την επέμβαση των θεών στη ζωή των ανθρώπων (οι επεμβάσεις της Αθηνάς προς το συμφέρον του Οδυσσέα, δείτε σχετικά στη σημείωση 6 παραπάνω), την πίστη στις νύμφες, τις γυναικείες θεότητες των ποταμών και των δασών, ανάλογες με τις νεράιδες της λαϊκής παράδοσης (στιχ. 155-157), τις αντιλήψεις για τη θέση της γυναίκας (δείτε παραπάνω τη σημείωση 21), την αντίληψη ότι οι θεοί είναι υπεύθυνοι για την ευτυχία ή για τις συμφορές που τυχαίνουν στους ανθρώπους (στιχ. 211-214, 221, 230-234. Οι απόψεις αυτές μας θυμίζουν το παράπονο που είχε εκφράσει ο Δίας στο α, 36-39 και την άποψη του Τηλέμαχου στο α, 260-261 και 387-388), τη σημασία της φιλοξενίας και της ικεσίας (στιχ. 235-237, 252-259).
10. Εντοπίζουμε τις **προοικονομίες:** στιχ. 213 (→ προοικονομούνται τα νέα πάθη που περιμένουν τον Οδυσσέα, όταν φτάσει στην Ιθάκη), ενώ οι στίχοι 151-152 και όλος ο λόγος και η στάση της Ναυσικάς προοικονομούν τη θερμή υποδοχή που θα βρει ο Οδυσσέας στο νησί των Φαιάκων.
11. Προσέχουμε ότι οι στίχοι 150-152 μας θυμίζουν τα **άστοχα ερωτήματα των δημοτικών τραγουδιών** (όπου οι υποθετικές ερωτήσεις κάποιου αναιρούνται στη συνέχεια μία προς μία και δίνεται η πραγματική εξήγηση). Επίσης οι ίδιοι στίχοι αποτελούν **παραδοσιακούς-τυπικούς στίχους**, που αποδίδουν την ανασφάλεια των ανθρώπων της εποχής της αποικιακής εξάπλωσης (→ ομηρική εποχή), όταν έφταναν σε μια άγνωστη χώρα (δείτε σχετικά και τη σημείωση 1 στο κίτρινο πλαίσιο της σελίδας 74).
12. Προσέχουμε τις **αντιθέσεις**: οι υποθέσεις του Οδυσσέα για τον λαό που κατοικεί στη χώρα που έχει φτάσει, αν δηλαδή πρόκειται για βάρβαρους και απολίτιστους ή για φιλόξενους και ευσεβείς ανθρώπους (στιχ. 150-152), η αντίθεση της στάσης των άλλων κοριτσιών, που φεύγουν πανικόβλητες, και της Ναυσικάς, που στέκει ήρεμη, ψύχραιμη και γενναία μπροστά στον ναυαγό(στιχ. 170-176: μπορείτε να δείτε αυτή τη διαφορά της στάσης και στις εικόνες 6 και 7 στις σελίδες 75 και 76, ενώ διαβάστε σχετικά και τη σημείωση 8 παραπάνω) και η αντίθεση ανάμεσα στον γυμνό και εξαθλιωμένο Οδυσσέα και στην καλοντυμένη και όμορφη Ναυσικά (δείτε σχετικά παραπάνω τη σημείωση 16).
13. Προσέχουμε τα **τυπικά επίθετα** (**περιγραφικά** και **χαρακτηριστικά**), που αποτελούν βασικό στοιχείο του ομηρικού λόγου (π.χ. *«η Ναυσικά, τα χέρια της λευκά»,* στιχ. 228 → περιγραφικό*, «ο ολύμπιος Δίας»,* στιχ. 230 *→* χαρακτηριστικό).
14. Εντοπίζουμε **μεταφορές** (π.χ. *«θάμπωσα και δε χορταίνω να κοιτώ»* στιχ. 197) και **παρομοιώσεις** (π.χ. *«λες κι ήταν από κόρες Νύμφες»,* στιχ. 155). Προσέχουμε τη **διαφορά της απλής παρομοίωσης από την εκτεταμένη ομηρική παρομοίωση!** (δείτε σχετικά και τη σημείωση 25).